CELEX: 32022D0081
Language: sk
Date: 2022-01-18 00:00:00
Title: Vykonávacie rozhodnutie Rady (EÚ) 2022/81 z 18. januára 2022, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

20.1.2022   
               
               
                  SK
               
               
                  Úradný vestník Európskej únie
               
               
                  L 13/49
               
            
         VYKONÁVACIE ROZHODNUTIE RADY (EÚ) 2022/81
         z 18. januára 2022,
         ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Rozhodnutím Rady 2006/42/ES (2) sa Lotyšsku povolilo uplatňovať osobitné opatrenie odchyľujúce sa od článku 21 ods. 1 písm. a) smernice 77/388/EHS (3) a na obdobie do 31. decembra 2009 určiť za osobu povinnú platiť daň z pridanej hodnoty (ďalej len „DPH“) pri dodávkach dreva alebo poskytnutí súvisiacich služieb príjemcu. Vykonávacím rozhodnutím Rady 2009/1008/EÚ (4) sa Lotyšsku odchylne od článku 193 smernice 2006/112/ES povolilo, aby do 31. decembra 2012 za osobu povinnú platiť DPH v prípade transakcií s drevom naďalej považovalo príjemcu dreva alebo súvisiacich služieb (ďalej len „osobitné opatrenie“). Platnosť uvedeného povolenia sa má po viacerých následných predĺženiach skončiť 31. decembra 2021 (5).
                  
               
                     (2)
                  
                  
                     Listom, ktorý Komisia zaevidovala 4. apríla 2021, Lotyšsko požiadalo o povolenie uplatňovať osobitné opatrenie aj naďalej. Spolu s listom Lotyšsko zaslalo správu o uplatňovaní uvedeného osobitného opatrenia.
                  
               
                     (3)
                  
                  
                     Komisia o žiadosti predloženej Lotyšskom informovala v súlade s článkom 395 ods. 2 druhým pododsekom smernice 2006/112/ES ostatné členské štáty listom z 9. augusta 2021 a Španielsko listom z 10. augusta 2021. Listom z 10. augusta 2021 Komisia oznámila Lotyšsku, že má všetky informácie potrebné na posúdenie žiadosti.
                  
               
                     (4)
                  
                  
                     Podľa Lotyšska je na trhu s drevom, ktorý patrí medzi jeho najdôležitejšie hospodárske odvetvia, osobitné riziko podvodov v oblasti DPH, pretože ho ovláda veľký počet malých miestnych subjektov a individuálnych dodávateľov. Povaha trhu a zúčastnených podnikov viedli k podvodom v oblasti DPH, ktoré môžu lotyšské daňové orgány len ťažko kontrolovať. S cieľom bojovať proti takémuto zneužívaniu lotyšské daňové orgány zaviedli pri transakciách s drevom mechanizmus prenesenia daňovej povinnosti pri platbe DPH, ktorý sa podľa správy predloženej Lotyšskom ukázal veľmi účinný a výrazne obmedzil podvody na tomto trhu.
                  
               
                     (5)
                  
                  
                     Odchyľujúce sa osobitné opatrenia sa spravidla udeľujú na obmedzené obdobie tak, aby sa dalo posúdiť, či je osobitné opatrenie primerané a účinné. Odchyľujúce sa osobitné opatrenia poskytujú členským štátom čas, aby na vnútroštátnej úrovni zaviedli iné tradičné opatrenia na monitorovanie pohybu materiálov, platby DPH a dodržiavania predpisov zdaniteľnými osobami, ktoré by mali riešiť daný problém do uplynutia platnosti osobitného opatrenia, čím by sa stalo predĺženie platnosti osobitného opatrenia nepotrebným. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné riešenie. Lotyšsko by preto pred uplynutím predĺženej platnosti osobitného opatrenia podľa tohto vykonávacieho rozhodnutia malo zaviesť iné tradičné opatrenia na boj proti podvodom v oblasti DPH a predchádzanie týmto podvodom na trhu s drevom, aby ďalšie predĺženie osobitného opatrenia už nebolo potrebné.
                  
               
                     (6)
                  
                  
                     Lotyšsku by sa preto malo povoliť uplatňovanie osobitného opatrenia iba do 31. decembra 2024.
                  
               
                     (7)
                  
                  
                     S cieľom zabrániť rušivým účinkom by sa Lotyšsku malo umožniť uplatňovať osobitné opatrenie bez prerušenia. Požadované povolenie by sa preto malo udeliť s účinnosťou od 1. januára 2022, aby sa plynule nadviazalo na úpravu uplatňovanú predtým na základe vykonávacieho rozhodnutia 2009/1008/EÚ.
                  
               
                     (8)
                  
                  
                     Osobitné opatrenie nebude mať nepriaznivý vplyv na vlastné zdroje Únie pochádzajúce z DPH.
                  
               
                     (9)
                  
                  
                     Vykonávacie rozhodnutie 2009/1008/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 2 vykonávacieho rozhodnutia 2009/1008/EÚ sa nahrádza takto:
            
               
                  „Článok 2
                  Toto rozhodnutie sa uplatňuje do 31. decembra 2024.“
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Lotyšskej republike.
         
         
            V Bruseli 18. januára 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Ú. v. EÚ L 347, 11.12.2006, s. 1.
         
            (2)  Rozhodnutie Rady 2006/42/ES z 24. januára 2006, ktorým sa Lotyšsku povoľuje predĺžiť uplatnenie opatrenia odchylne od článku 21 šiestej smernice Rady 77/388/EHS o zosúladení právnych predpisov členských štátov, týkajúcich sa daní z obratu (Ú. v. EÚ L 25, 28.1.2006, s. 31).
         
            (3)  Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
         
            (4)  Vykonávacie rozhodnutie Rady 2009/1008/EÚ zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 347, 24.12.2009, s. 30).
         
            (5)  Vykonávacie rozhodnutie Rady (EÚ) 2018/2006 z 11. decembra 2018, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 322, 18.12.2018, s. 20).